**Informatīvais ziņojums “Par atbalstāmajiem risinājumiem prakses uzlabošanai darbā ar dzimumnoziegumos un vardarbībā cietušajiem bērniem kriminālprocesā”**

**2018**

**Situācijas raksturojums**

Saskaņā ar Valsts policijas sagatavoto Pārskatu par nepilngadīgo noziedzības stāvokli noziedzīgos nodarījumos cietušajiem bērniem un noziedzības novēršanas problēmām 2017.gada 12 mēnešos[[1]](#footnote-2) pagājušajā gadā noziedzīgos nodarījumos kopā cietuši 532 bērni, no kuriem 304 mazgadīgas personas. No noziedzīgos nodarījumos cietušajiem bērniem zēni ir 265 un meitenes – 267.

 Atbilstoši minētajiem Valsts policijas datiem kopumā 2017.gadā pret bērniem vērstos noziedzīgos nodarījumos vismaz 6 bērni zaudējuši dzīvību[[2]](#footnote-3). Vismaz 73 bērni cietuši noziedzīgajos nodarījumos, kas saistīti ar miesas bojājumu nodarīšanu[[3]](#footnote-4). 9 bērni saņēmuši draudus dzīvībai vai veselībai[[4]](#footnote-5). 4 bērni cietuši no noziedzīgiem nodarījumiem, kas saistīti ar nelikumīgu brīvības atņemšanu bērnam vai personas nolaupīšanu. 152 bērni cietuši no noziedzīgiem nodarījumiem pret tikumību un dzimumneaizskaramību[[5]](#footnote-6). 118 bērni cietuši no cietsirdības un vardarbības. *75 bērni cietuši noziedzīgos nodarījumos pret īpašumu (zādzība, laupīšana, krāpšana, piesavināšanās nelielā apmērā, izspiešana).* 7 bērni cietuši noziedzīgos nodarījumos, kas saistīti ar huligānisku rīcību, kuras rezultātā bērnam nodarīti miesas bojājumi, bojāta vai iznīcināta bērna manta.[[6]](#footnote-7) *68 bērni cietuši noziedzīgos nodarījumos, kas saistīti ar ceļu satiksmes noteikumu un transportlīdzekļu ekspluatācijas noteikumu pārkāpšanu, kuru rezultātā bērniem nodarīts miesas bojājums vai tā izraisījusi bērna nāvi.*

 2017.gadā personām sastādīti 3 817 administratīvo pārkāpumu protokoli par bērnu tiesību pārkāpšanu. No tiem *459 administratīvā pārkāpuma protokoli sastādīti par to noteikumu pārkāpšanu, kuri paredz bērnu pārvadāšanai paredzēto drošības līdzekļu lietošanu. Sastādīti 506 administratīvo pārkāpumu protokoli par pārkāpumiem pret bērnu alkoholisko dzērienu un tabakas izstrādājumu aprites jomā. 3 administratīvo pārkāpumu protokoli sastādīti par bērnu iesaistīšanu ubagošanā.* Gandrīz trešā daļa (1 085) administratīvo pārkāpuma protokolu sastādīti par fizisku vai emocionālu vardarbību pret bērnu. *164 administratīvo pārkāpumu protokoli sastādīti par bērnu atstāšanu bez uzraudzības vai par bērna uzraudzības pakalpojumu sniegšanas prasību neievērošanu.* Vairāk kā trešā daļa (1 600) administratīvo pārkāpumu protokolu sastādīti par bērna aprūpes pienākumu nepildīšanu.

 Valsts bērnu tiesību aizsardzības inspekcijas bāriņtiesas statistikas pārskatu kopsavilkumā[[7]](#footnote-8) konstatējams, ka 2017.gadā 1 411 bērnu vecākiem pārtrauktas aizgādības tiesības, jo bāriņtiesas bija konstatējušas, ka: vecākiem ir faktiski šķēršļi, kas liedz vecākam iespēju aprūpēt bērnu; bērns atrodas veselībai vai dzīvībai bīstamos apstākļos vecāka vainas dēļ (vecāku apzinātas rīcības vai nolaidības dēļ); vecāks ļaunprātīgi izmanto savas tiesības vai nenodrošina bērna aprūpi un uzraudzību; vecāks ir devis piekrišanu bērna adopcijai, izņemot gadījumu, kad viņš kā laulātais ir devis piekrišanu tam, ka bērnu adoptē otrs laulātais; konstatēta vecāka vardarbība pret bērnu vai ir pamatotas aizdomas par vecāka vardarbību pret bērnu. Minētajā statistikas pārskatu kopsavilkumā arī ietverta informācija par gadījumiem, kad iemesls aizgādības pārtraukšanai ir bijusi tieši vecāku vardarbība pret bērnu vai pamatotas aizdomas par vardarbību pret bērnu (ietverta kopējā statistikā par bērniem, kuru vecākiem pārtrauktas aizgādības tiesības). Bāriņtiesas fiksējušas 251 vecāku vardarbīgu rīcību vai tām bijušas pamatotas aizdomas par to. No minēto gadījumu skaita bāriņtiesas nodevušas informāciju tiesību aizsardzības iestādēm par 124 vardarbīgajām personām.

2017.gadā 608 bērnu vecākiem ar tiesas spriedumu tikušas atņemtas aizgādības tiesības, jo tiesa konstatējusi, ka: vecāku vainas dēļ (vecāka apzinātas rīcības vai nolaidības dēļ) ir apdraudēta bērna veselība vai dzīvība; vecāks ļaunprātīgi izmanto savas tiesības vai nenodrošina bērna aprūpi un uzraudzību un tas var apdraudēt bērna fizisko, garīgo vai tikumisko attīstību.

 2017.gadā bāriņtiesas bija informējušas pašvaldību sociālos dienestus vai citu atbildīgo institūciju par 1 662 ģimenēm ar 2 970 bērniem, kurās netika pietiekami nodrošināta bērna attīstība un audzināšana.

 Saskaņā ar Labklājības ministrijas Pārskatā par sociālās rehabilitācijas pakalpojumu sniegšanu no prettiesiskām darbībām cietušām personām 2016.gadā[[8]](#footnote-9), [[9]](#footnote-10) valsts finansēto sociālās rehabilitācijas pakalpojumu no prettiesiskām darbībām cietušiem bērniem saņēmuši 2 293 bērnu kā psihologa konsultācijas dzīvesvietā vai arī kā sociālās rehabilitācijas pakalpojumu iestādē vai sociālās rehabilitācijas institūcijā. Saskaņā ar minēto pārskatu sociālo rehabilitāciju saņēmuši bērni, kuri cietuši no emocionālās vardarbības (977 bērni), fiziskās vardarbības (126 bērni), seksuālās vardarbības (118 bērni), pamešanas novārtā (234 bērni), pēc vairāku veidu kombinācijas (kopā 838; no tiem: 353 bērniem konstatēta arī fiziska vardarbība, 60 bērniem konstatēta arī seksuāla vardarbība, 33 bērniem konstatēta arī fiziska un seksuāla vardarbība).

 Jāatzīmē, ka bērni, kuri cietuši no vardarbības, nonāk arī ārstniecības personu redzeslokā. Līdz ar to datus par ārstniecības personu redzeslokā nonākušajiem bērniem, kuri cietuši no vardarbības, daļēji apkopo arī ārstniecības iestādes. Ar noteiktām slimībām slimojošu pacientu reģistrā 2016.gadā reģistrēti 2965 traumu gadījumi bērniem. No tiem 128 gadījumos ietverta atzīme, ka bērns ir cietis no vardarbības.[[10]](#footnote-11)

Saskaņā ar tiesībsarga 2015.gadā īstenoto aptauju gandrīz puse aptaujāto bērnu atzīst, ka ir izjutuši vardarbību pret sevi (reti/dažkārt/bieži). Izplatītākās vardarbības pret bērnu formas ir: smēķēšana bērna klātbūtnē (59% jebkad ir bijuši šādā situācijā); apsaukāšana, lamāšana, aizvainošana, pazemošana vai kliegšana uz bērnu (56%); draudēšana nodarīt bērnam fiziskas sāpes (bet tas netiek darīts) (46%); iepļaukāšana, iedunkāšana, grūšana, iesišana vai iekniebšana (37%), pēršana (33%). Trešā daļa bērnu (33%) jebkad ir tikuši nopērti (ar roku vai kādu priekšmetu). Šo bērnu vidū puse (50%) pēršanu ir piedzīvojusi vienu/divas reizes mūžā.[[11]](#footnote-12) Vienlaikus secināts, ka, lai gan atbildība par vardarbību pret bērnu ir normatīvajos aktos paredzēta (vieglāku pārkāpumu gadījumā – administratīvā atbildība, smagāku pārkāpumu gadījumā - kriminālatbildība), ne vienmēr tā tiek piemērota. Tāpat tiesībsargs ir secinājis, ka vardarbības gadījumu izmeklēšana mēdz būt lēna un neefektīva.[[12]](#footnote-13)

Apvienoto Nāciju Organizācijas Bērnu tiesību komiteja 2016.gada 29.janvāra noslēguma apsvērumos par Latviju ir atzinīgi novērtējusi grozījumus dažādos likumos, lai pasargātu bērnus no vardarbības, palielinot sankcijas pret vainīgajiem, kā arī programmās noteiktos pasākumus vardarbības novēršanai. Komiteja novērtē Latvijas ieviestās izglītojošās un izpratnes veicināšanas programmas, lai samazinātu vardarbību pret bērniem, ieskaitot miesassodu izmantošanu.[[13]](#footnote-14)

Tomēr Apvienoto Nāciju Organizācijas Bērnu tiesību komiteja, atsaucoties uz Apvienoto Nāciju Organizācijas Ilgtspējības attīstības 16.2.apakšmērķi[[14]](#footnote-15), aicina Latviju pielikt lielākas pūles, lai risinātu vēl aizvien pastāvošos izaicinājumus attiecībā uz bērnu aizsardzību pret vardarbību (trūkst visaptverošas informācijas par vardarbību pret bērniem, par kompetento institūciju rīcību konstatētajos vardarbības gadījumos, ne visi kompetento jomu speciālisti praksē ir iesaistīti vardarbības identificēšanā un ziņošanā). Komiteja ir īpaši nobažījusies par seksuālo vardarbību pret bērniem. Tādēļ komiteja iesaka Latvijai izveidot sistēmu, kurā varētu vispusīgi analizēt vardarbību pret bērniem, uzraudzīt mērķa pasākumu efektivitāti un izstrādāt uz pierādījumiem balstītu politiku, lai novērstu un izvērtētu vardarbību pret bērniem. Komiteja iesaka veikt nepieciešamos pasākumus, lai varētu ātri izvērtēt un atbilstoši reaģētu uz visiem ziņotajiem gadījumus par vardarbību pret bērniem, notiesāt un sodīt vainīgos, kā arī izstrādāt skaidru kārtību personālam, lai tas varētu reģistrēt un ziņot par vardarbību pret bērniem.[[15]](#footnote-16)

 Arī veiktajos pētījumos par bērnu aizsardzību no vardarbības un atbalstu vardarbībā cietušajiem bērniem tiek norādīta nepieciešamība pēc efektīvāka tiesību aizsardzības iestāžu rīcības mehānisma lietās, kad bērns cietis no prettiesiskām darbībām[[16]](#footnote-17), kā arī regulārs atbalsts cietušajiem bērniem un lieciniekiem. Tāpat arī tiek secināts, ka šim atbalstam jātiek pastāvīgi finansētam nacionālā līmenī, ne kā atsevišķai īslaicīga izmēģinājuma projekta aktivitātei.*[[17]](#footnote-18)*

Attiecībā uz vardarbībā cietušo bērnu nopratināšanu Eiropas Padomes Konvencijā par bērnu aizsardzību pret seksuālu izmantošanu un seksuālu vardarbību (Latvija ratificējusi 2014.gada 18.augustā, Latvijai saistoša no 2014.gada 1.decembra; turpmāk – Lanzarotes konvencija) tiek akcentēta nepieciešamība ieviest tādas seksuālā vardarbībā cietušo bērnu pratināšanas prakses, kuras novērš cietušo bērnu atkārtotu emocionālu traumatizēšanu.

Lanzarotes konvencijas 30.panta 2.punkts arī paredz, ka ikviena puse pret cietušajiem izmanto aizsargājošu pieeju, nodrošinot to, lai izmeklēšana un tiesvedība krimināllietā nepasliktinātu bērna stāvokli pēc piedzīvotās traumas un lai pēc kriminālprocesuālajām darbībām attiecīgajā gadījumā tiktu sniegta palīdzība. Kā šādas visaptverošas aizsargājošas pieejas paraugu Lanzarotes konvencijas ieviešanu uzraugošā komiteja min Bērna mājas modelī balstītas pieejas bērna labāko interešu nodrošināšanai, [[18]](#footnote-19) atturoties no bērna pakļaušanas atkārtotai iztaujāšanai, ko veic dažādas institūcijas dažādās vietās (policijas iecirknī, tiesā, prokuratūrā, sociālajā dienestā, bāriņtiesā, krīžu centros u.c.), arī tādās vidēs, kas pašam seksuālā vardarbībā cietušajam bērnam liek justies kā vainīgajam noziedzīgā nodarījuma izdarīšanā.

Līdzīgi īpaši saudzējoši nosacījumi kā Lanzarotes konvencijā attiecībā uz seksuālā vardarbībā cietušo bērnu pratināšanu izriet arī no Eiropas Parlamenta un Padomes Direktīvas 2011/92/ES (2011.gada 13.decembris) par seksuālas vardarbības pret bērniem, bērnu seksuālas izmantošanas un bērnu pornogrāfijas apkarošanu, un ar kuru aizstāj Padomes Pamatlēmumu 2004/68/TI, kā arī Eiropas Parlamenta un Padomes Direktīvas 2012/29/ES (2012.gada 25.oktobris), ar ko nosaka noziegumos cietušo tiesību, atbalsta un aizsardzības minimālos standartus un aizstāj Padomes Pamatlēmumu 2001/220/TI.

Lai gan minētajos tiesību aktos īpaši izcelti noziedzīgi nodarījumi pret tikumību un dzimumneaizskaramību, jāatzīmē, ka arī citiem vardarbības veidiem pret bērnu ir augsta kaitīguma pakāpe. Tāpat arī jānorāda, ka informācijas noskaidrošanas un atbalsta sniegšanas procesā bērnam un ģimenei nereti atklājas kombinētās vardarbības gadījumi (bērns cietis no vairākiem vardarbības veidiem) vai arī sākotnēji izvirzītā versija par vardarbības veidu tālākā informācijas noskaidrošanas procesā mainās.

Lai minētos starpinstitucionālās un starpdisciplinārās sadarbības nosacījumus varētu ieviest dzīvē, ņemot vērā pierādījumos balstītas prakses, tikuši formulēti galvenie kritēriji jeb standarti (Eiropas Bērna mājas standarti[[19]](#footnote-20)), lai sniegtu atbalstu valstīm, kuras apņēmušās veidot saudzējošāku pieeju attiecībā uz darbu ar vardarbībā cietušo bērnu, tajā skaitā, veicot procesuālās darbības noziedzīga nodarījuma izmeklēšanas ietvaros, kā arī atbalsta un aizsardzības nodrošināšanai šādiem bērniem.

*Eiropas Bērna mājas standarti (konspektīvs apraksts īsumā[[20]](#footnote-21)):*

1. Galvenie principi un *šķērsgriezuma* aktivitātes:
	1. bērnam un nevardarbīgajai ģimenei/aprūpētajiem/atbalsta personām jebkurās situācijās ir nodrošināta pieejama atbilstošai informācijai;
	2. bērni un nevardarbīgā ģimene/aprūpētāji/atbalsta personas var ietekmēt laiku, vietu un organizatorisko pusi pakalpojumā ietvertajai intervencei;
	3. bērniem tiek nodrošinātas iespējas izpausties un izteikt viedokli, vajadzības un raizes; šīs bērnu izpausmes tiek ņemtas vērā bērna labāko interešu novērtējumā un intervences pasākumos;
	4. tiek īstenoti pasākumi, lai novērstu nepamatotu kavēšanos:
		1. gādāt par to, lai izmeklēšanas intervijas notiek iepriekš definētā laika posmā [termiņā];
		2. gādāt par to, lai bērnu aizsardzības novērtējumi notiek iepriekš definētā laika posmā [termiņā];
		3. gādāt par to, lai bērniem ir iespējams saņemt savlaicīgu medicīnisko un garīgās veselības novērtējumu;
		4. gādāt par to, lai intervences, gan tās, kas paredzētas bērnam, gan tās, kas paredzētas bērna ģimenei/aprūpētajiem/atbalsta personām var tikt uzsāktas, cik vien drīz iespējams;
2. ir izveidota starpdisciplināra un starpinstitūciju sadarbība:
	1. formāla starpinstitūciju vienošanās, kas ietver skaidru attiecīgo institūciju lomu un pienākumu definēšanu, ir tikusi noslēgta, pilnvarojot attiecīgās institūcijas pakalpojuma [Bērna mājas modeļa] nodrošināšanā sadarboties starpdisciplinārās un starpinstitūciju sadarbības ietvaros;
	2. pakalpojums [Bērna mājas modelis] ir atzīts un to regulē nacionālā vai vietējā sociālā vai bērnu aizsardzības dienestu sistēma, tiesību aizsardzības/justīcijas sistēma vai nacionālā veselības [aizsardzības] sistēma ar normatīva akta vai līguma starpniecību;
3. ietveroša mērķa grupa:
	1. **visiem** bērniem, kuri ir cietuši vardarbībā un/vai ir vardarbības liecinieki neatkarīgi no vardarbības formas, ir vienlīdzīga pieeja pakalpojumam [Bērna mājas modelim] un tam tiek sniegta starpdisciplināra pieeja;
	2. īpašas pūles tiek pieliktas, lai sasniegtu *visus* bērnus, kuri cietuši no vardarbības vai ir vardarbības liecinieki, neatkarīgi no vardarbības formas;
4. bērniem draudzīga vide:
	1. vieta ir iekārtota drošā, bērniem draudzīgā, vecumam atbilstošā veidā, ievērojot tādus aspektus:
		1. uzgaidāmās telpas un intervēšanas telpas iekārtojums [mēbelējums];
		2. materiāli (piemēram, vecumam atbilstošas rotaļlietas, lasāmviela un aktivitātēm nepieciešamās lietas);
		3. privātas un skaņu izolējošas telpas;
	2. saskarsme starp cietušo un par noziedzīgā nodarījuma izdarītāju uzskatīto personu tiek novērsta jebkuros apstākļos;
	3. pakalpojums [Bērna mājas modelis] ir (fiziski) pieejams **ikvienam** bērnam neatkarīgi no bērna dzīvesvietas (ietverot arī bērnus ar invaliditāti un/vai bērnus ar īpašām vajadzībām);
5. starpinstitūciju gadījumu vadība:
	1. starpinstitūciju komanda un attiecīgās institūcijas dalās ar informācijas, kas ir svarīga lietā, visā kriminālās izmeklēšanas laikā un justīcijas procesā tādā veidā, kas nāk par labu bērnam un ir bērna labākajās interesēs;
	2. nozīmēts starpdisciplinārās komandas speciālists monitorē un koordinē starpdisciplinārās komandas veiktās darbības [darbu ar gadījumu], arī starpinstitucionālu lietas izvērtēšanu. Starpinstitūciju lietas izvērtēšana tiek veikta, par pamatu ņemot katra bērna individuālos plānus;
	3. pakalpojums [Bērna mājas modelis] nodrošina pastāvīgu dokumentēšanu un pieeju starpinstitucionālās komandas locekļiem svarīgai informācijai par lietas virzību līdz pat lietas slēgšanas brīdim;
	4. tiek nodrošināts bērna privātums. Ir noteikts skaidrs plāns, kā rīkoties ar konfidenciālu informāciju, kas saņemta no klientiem, šādas informācijas glabāšanu un kam ir piekļuve šādai informācijai;
	5. šim nolūkam nozīmēta un īpaši apmācīta persona vai komandas loceklis monitorē starpdisciplināro rīcību, lai nodrošinātu, ka ir pieejams pastāvīgs atbalsts un sekošana līdzi bērnam un nevardarbīgajai ģimenei/aprūpētājam;
6. izmeklēšanas intervija:
	1. lai nodrošinātu iegūto pierādījumu kvalitāti un lai samazinātu intervētāja ietekmi [uz pierādījumiem]:
		1. izmeklēšanas intervijas veic specializēti personāla pārstāvji;
		2. izmeklēšanas intervijas tiek veiktas saskaņā ar pierādījumos balstītām praksēm un protokoliem;
		3. izmeklēšanas intervijas tiek adaptētas bērna *fona* raksturojumam (piemēram, vecums, attīstība, kultūras *fons*, kā arī ņem vērā īpašās vajadzības);
7. medicīniskā pārbaude:
	1. medicīniskā pārbaude un ārstēšana (*angļu val.: treatment*) ir parastā kārtā veicama starpdisciplinārā/starpinstitucionālā pakalpojuma [Bērna mājas modeļa] sniegšanas vietā (izņemot, kad steidzamās un sarežģītās lietās nepieciešama speciāla intervence un aprīkojums slimnīcā gan kā ambulatoram pacientam, gan kā stacionāram pacientam);
	2. medicīniskās pārbaudes starpdisciplinārā/starpinstitucionālā pakalpojuma [Bērna mājas modeļa] sniegšanas vietā, cik tas vien iespējams, tiek veiktas tajā pašā dienā, kad notiek izmeklēšanas intervija;
	3. medicīnisko pārbaudi veic specializēts personāls, kurš apmācīts pazīt fiziskas, seksuālas un emocionālas vardarbības pazīmes, kā arī bērna pamešanu novārtā;
8. terapeitiskie pakalpojumi:
	1. speciālisti, kuri saņēmuši īpašu apmācību un zināšanas sniedz garīgās veselības pakalpojumus un ārstēšanu;
	2. garīgās veselības novērtējums un ārstēšana tiek parastā kārtā padarīts pieejams cietušajiem bērniem un lieciniekiem, kuri tikuši nosūtīti uz pakalpojumu [Bērna mājas modeli];
	3. intervences gan bērnam, gan bērna ģimenei/aprūpētājam/atbalsta personai tiek uzsāktas, cik drīz viens iespējams;
9. kapacitātes celšana:
	1. personāls saņem regulāru komandas un individuālo apmācību;
	2. personālam tiek sniegta *peer support* un supervīzija;
	3. personāls regulāri attīsta savas kompetences un tam ir pieejama izglītība dažādos veidos: vadlīnijas, padomi (*counselling*), supervīzija, studiju vizītes, informatīvas sanāksmes, lekcijas;
	4. sasniegumi tiek izsekoti: ir skaidra pakalpojuma [Bērna mājas modeļa] novērtēšanas un pārskatīšanas sistēma;
	5. saskaņā ar novērtējumu, tiek veikti pasākumi, lai uzlabotu pakalpojuma [Bērna mājas modeļa] izpildījumu attiecībā pret galvenajiem darbības standartiem un indikatoriem;
10. prevencija: informācijas izplatīšana, informētības veicināšana un ārējo kompetenču celšana:
	1. ārējās kompetences celšana: pakalpojums [Bērna mājas modelis] īsteno mērķētus pasākumus, lai palielinātu profesionāļu, kuri strādā priekš un ar bērniem, kompetenci un zināšanas, piemēram, organizējot mācību vizītes, informatīvas sanāksmes, lekcijas un sagatavojot drukātus [elektroniskus] rakstudarbus;
	2. pakalpojums [Bērna mājas modelis] sniedz ieguldījumu datu vākšanā un informācijas izplatīšanā: apkopotie un neapkopotie dati (*aggregated and disaggregated data*)/statistikas dati tiek vākti un izplatīti ieinteresētajām pusēm, arī lēmumu pieņēmējiem, akadēmiskajam personālam, bērnu aizsardzības speciālistiem, kā arī plašākai sabiedrībai.

**Īstenotie pasākumi problēmas risināšanai**

Noziedzības novēršanas padomes 2016.gada 22.jūnija sēdē (protokols Nr.2, 2.paragrāfs)[[21]](#footnote-22) tika atbalstīts Labklājības ministrijas un nodibinājuma “Centrs Dardedze” piedāvātais starpdisciplināras un starpinstitucionālas sadarbības modelis (starptautiski lietotais termins *barnahus* jeb Bērna māja) kā risinājums prakses uzlabošanai darbā ar cietušajiem bērniem kriminālprocesā. Vienlaikus protokollēmumā uzdots Tieslietu ministrijai kopīgi ar Iekšlietu ministriju, Labklājības ministriju, Veselības ministriju un Ģenerālprokuratūru izvērtēt Bērna mājas modeļa ieviešanas iespējas Latvijā, sākotnēji nodrošinot Bērna mājas modeļa pilotēšanu Rīgas reģionā viena gada periodā, lai attiecīgi izvērtētu modeļa efektivitāti un iespējas realizēt Bērna mājas ideju visā Latvijā.

Šāda projekta ieviešanas pamatojums ir nepieciešamība pēc vardarbīgos noziedzīgos noziegumos cietušajiem bērniem saudzējošākas un saskaņotākas procedūras ieviešanas, kas būtu normatīvi nostiprināta un pieejama ikvienam cietušajam bērnam, kam tā nepieciešama.

Jāuzsver, ka Latvijā nepastāv Bērna mājas modelim ekvivalents starpinstitucionālas un starpdisciplināras sadarbības modelis, lai gan atsevišķas nevalstiskās organizācijas ir projektu ietvaros veikušas darbības šāda modeļa darbībai nepieciešamo infrastruktūras un citu elementu ieviešanai (vairākos krīzes centros iekārtotas nopratināšanas/sarunu telpas ar vardarbībā cietušo bērnu un izglītoti psihologi veikt sarunu ar bērnu bērniem saudzējošā veidā atbilstoši pierādījumos balstītām cietušo bērnu intervēšanas metodoloģijām). Tāpat normatīvajos aktos ir nostiprināts princips par pienākumu institūcijām sadarboties bērnu tiesību aizsardzības lietās. Ministru kabinetā 2017.gada 12.septembrī pieņemti noteikumi Nr.545 “Noteikumi par institūciju sadarbību bērnu tiesību aizsardzībā”, reglamentējot valsts un pašvaldību institūciju un nevalstisko organizāciju sadarbības organizēšanu un kārtību, kādā īstenojama bērnu tiesību aizsardzība.

Tāpat jau patlaban normatīvajos aktos ir reglamentēti kompetento institūciju pienākumi attiecībā uz vardarbībā cietušo bērnu.

Par vardarbību pret bērnu, par bērna pamudināšanu vai piespiešanu piedalīties seksuālās darbībās, par bērna izmantošanu vai iesaistīšanu prostitūcijā vainīgās personas saucamas pie likumā noteiktās atbildības. Bērnam, kurš ir noziedzīga nodarījuma, ekspluatācijas, seksuālas izmantošanas, vardarbības vai jebkādas citas nelikumīgas, cietsirdīgas vai cieņu aizskarošas darbības upuris, bez maksas sniedzama nepieciešamā palīdzība, lai viņš atgūtu fizisko un psihisko veselību un integrētos sabiedrībā. Šādai ārstēšanai un reintegrēšanai jānotiek bērna veselībai, pašcieņai un godam labvēlīgā vidē, rūpīgi sargājot bērna intīmo noslēpumu. Katrai personai ir pienākums ziņot policijai vai citai kompetentai iestādei par vardarbību vai citu pret bērnu vērstu noziedzīgu nodarījumu. Par neziņošanu vainīgās personas saucamas pie likumā noteiktās atbildības. Policijai ir pienākums informēt bāriņtiesu pēc bērna atrašanās vietas par policijas pieņemto lēmumu par nošķiršanu, ja šis lēmums ir pieņemts saistībā ar kaitējuma draudiem bērna vai tās personas, kas pastāvīgi dzīvo kopā ar bērnu, brīvībai, dzīvībai vai veselībai (Bērnu tiesību aizsardzības likuma 51.pants).

Ja pašvaldības sociālajam dienestam ir pamats uzskatīt, ka bērns cietis vardarbības, vecāka, aizbildņa vai audžuģimenes tiesību ļaunprātīgas izmantošanas rezultātā, pienācīgas aprūpes un uzraudzības trūkuma vai cita bērnu tiesību pārkāpuma dēļ, tas nekavējoties, bet ne vēlāk kā nākamajā darbdienā paziņo par to bāriņtiesai un Valsts policijai (Sociālo pakalpojumu un sociālās palīdzības likuma 12.panta (21) daļa).

Ja pašvaldības sociālajam dienestam ir pamats uzskatīt, ka nepienācīgas aprūpes dēļ bērnam netiek nodrošināta pietiekama veselības aprūpe, tas nekavējoties, bet ne vēlāk kā triju darbdienu laikā paziņo par to bērna ģimenes ārstam vai attiecīgi citai ārstniecības personai (Sociālo pakalpojumu un sociālās palīdzības likuma 12.panta (22) daļa).

Ja ārstniecības iestāde sniedz palīdzību pacientam un ir pamats uzskatīt, ka pacients cietis no vardarbības, ārstniecības iestāde nekavējoties, bet ne vēlāk kā 12 stundu laikā paziņo par to Valsts policijai. Ja ārstniecības iestāde sniedz palīdzību nepilngadīgam pacientam un ir pamats uzskatīt, ka pacients cietis no pienācīgas aprūpes un uzraudzības trūkuma vai cita bērnu tiesību pārkāpuma, ārstniecības iestāde nekavējoties, bet ne vēlāk kā 12 stundu laikā paziņo par to Valsts policijai (Ārstniecības likuma 56.1 pants).

Gadījumos, kad policija konstatē bērna klaiņošanu, ubagošanu, apreibināšanos ar narkotiskajām, toksiskajām vielām vai alkoholiskajiem dzērieniem, nelabvēlīgu vidi ģimenē, kā arī citus apstākļus, kas var kaitēt bērnam, tā informē attiecīgo bāriņtiesu un sociālo dienestu. Bērna nogādāšana policijā, izņemot, ja bērns izdarījis darbības par kurām paredzēta kriminālatbildība, pieļaujama, ja nav iespējams viņam sniegt palīdzību citādā veidā; ja bērns izdarījis administratīvu pārkāpumu, – ja citādi nav iespējams noskaidrot bērna identitāti un sastādīt administratīvā pārkāpuma protokolu (Bērnu tiesību aizsardzības likuma 59.panta otrā daļa).

Vardarbības rezultātā cietušo bērnu ārstēšanai un rehabilitācijai izveidojamas īpašas iestādes vai nodaļas vispārējās ārstniecības iestādēs un valsts budžetā atvēlami speciāli līdzekļi. Izdevumus par bērna ārstēšanu un rehabilitāciju sedz valsts un pēc tam regresa kārtībā piedzen no vainīgajām personām. Bērnu, kurš kļuvis par vardarbības (prettiesisku darbību) upuri, aizliegts: atstāt bez psiholoģiskas un cita veida aprūpes; konfrontēt ar iespējamo vardarbības (prettiesiskas darbības) izdarītāju, kamēr bērns nav pietiekami psiholoģiski sagatavots šādai konfrontācijai; pakļaut jebkādu piespiedu līdzekļu pielietošanai informācijas iegūšanas vai citā nolūkā. Bērnam, kurš cietis no vardarbības (prettiesiskām darbībām) savā ģimenē vai kuram pastāv reāli vardarbības draudi, nekavējoties nodrošināma ārpusģimenes aprūpe, ja vainīgās personas nav iespējams izolēt no bērna (Bērnu tiesību aizsardzības likuma 52.panta pirmā daļa, trešās daļas 2., 3.un 4.punkts, ceturtā daļa).

Saskaņā ar Ministru kabineta 2017.gada 13.jūnija noteikumu Nr.338 “Prasības sociālo pakalpojumu sniedzējiem” XIII. un XIV. sadaļu sociālās rehabilitācijas pakalpojumus no prettiesiskām darbībām cietušiem bērniem sniedz sociālās rehabilitācijas pakalpojumu institūcijā, kurā uzturas no prettiesiskām darbībām cietušie bērni vai arī bērnu dzīvesvietā.

Sociālās rehabilitācijas institūcijā ar bērniem strādā sociālie darbinieki, psihologi un citi speciālisti, kuri ir apguvuši mācību programmu vardarbībā cietušo bērnu rehabilitācijai un ieguvuši attiecīgu apliecību. Lai mazinātu prettiesiskās darbības radītās sekas, sociālās rehabilitācijas institūcija: informē bērnu par vardarbības draudu pazīmēm un personiskās drošības pamatprincipiem; sniedz individuālās un grupu konsultācijas bērnam; darbā ar bērnu izmanto viņa vecumam, prettiesiskā nodarījuma veidam un individuālajām īpašībām atbilstošas metodes; iesaista sociālās rehabilitācijas procesā bērna likumisko pārstāvi; ievēro bērna tiesības un nodrošina darbību atbilstību sociālās rehabilitācijas mērķiem, bērna vajadzībām un labākajām interesēm.

Veicot bērna sociālo rehabilitāciju, sociālās rehabilitācijas institūcija: sadarbojas ar bāriņtiesām, izglītības iestādēm, bērnu tiesību aizsardzības institūcijām, prokuratūru, policiju, citiem sociālo pakalpojumu sniedzējiem un ārstniecības iestādēm, lai noskaidrotu pret bērnu veiktās prettiesiskās darbības un novērstu turpmākās iespējamās prettiesiskās darbības; nodrošina bērna izglītības ieguves nepārtrauktību, ja bērna psihoemocionālais stāvoklis to ļauj; nodrošina kvalitatīvu bērna vecumam, veselības stāvoklim un uztura normām atbilstošu ēdināšanu vismaz četras reizes dienā; nodrošina dzīvojamo istabu (paredzot ne mazāk kā 6 m2 vienai personai), kurā dzīvo ne vairāk kā trīs personas, izņemot gadījumus, ja tie ir vienas mājsaimniecības locekļi; nodrošina koplietošanas telpu ar galdu un krēsliem; nodrošina ne mazāk kā vienu dušu, tualeti ar roku mazgātni sešām personām; nodrošina plauktus drēbju, apavu un personīgo mantu uzglabāšanai; nodrošina gultasveļu, dvieļus, higiēnas un mazgāšanas līdzekļus; nodrošina gultas veļas maiņu atbilstoši nepieciešamībai, bet ne retāk kā reizi 10 dienās.

No prettiesiskām darbībām cietušam bērnam sociālās rehabilitācijas pakalpojumu viņa dzīvesvietā sniedz psihologs, kuram ir vismaz maģistra grāds specialitātē un kurš ir apguvis mācību programmu no vardarbības cietušo bērnu rehabilitācijai un ieguvis attiecīgu apliecību, vai ārsts psihoterapeits. Prettiesiskās darbības radīto seku mazināšanai speciālists: informē bērnu par vardarbības draudu pazīmēm un personiskās drošības pamatprincipiem; sniedz individuālās konsultācijas bērnam; darbā ar bērnu izmanto viņa vecumam, prettiesiskā nodarījuma veidam un bērna individuālajām īpašībām atbilstošas metodes; sociālās rehabilitācijas pakalpojuma nodrošināšanā iesaista bērna ģimenes locekļus vai viņa likumisko pārstāvi, izņemot gadījumu, ja tas neatbilst bērna labākajām interesēm; ievēro bērna tiesības un nodrošina darbību atbilstību sociālās rehabilitācijas mērķiem, bērna vajadzībām un bērna labākajām interesēm; sadarbojas ar bērnu tiesību aizsardzības vai tiesībaizsardzības institūcijām, citiem sociālo pakalpojumu sniedzējiem un ārstniecības iestādēm, lai vajadzības gadījumā nodrošinātu bērna tiesību aizsardzību un konsultatīvu atbalstu.

Savukārt priekšrakstus tam, kā organizējama informācijas iegūšana no cietušā bērna kriminālprocesuālas izmeklēšanas ietvaros reglamentā Kriminālprocesa likuma 152.pants. Nepilngadīgā cietušā un liecinieka pratināšanas norises gaitu fiksē skaņu un attēlu ierakstā, ja tas ir nepilngadīgā labākajās interesēs un ja tas ir vajadzīgs kriminālprocesa mērķa sasniegšanai. Nepilngadīgā, kas atzīts par cietušo no vardarbības, ko nodarījusi persona, no kuras cietušais ir materiāli vai citādi atkarīgs, no cilvēku tirdzniecības vai no noziedzīga nodarījuma, kas vērsts pret personas tikumību vai dzimumneaizskaramību, pratināšanas norises gaitu fiksē skaņu un attēlu ierakstā, izņemot gadījumus, kad tas ir pretrunā ar nepilngadīgā labākajām interesēm vai traucē kriminālprocesa mērķa sasniegšanu.

Kriminālprocesa likuma 152.panta nosacījums par nepilngadīgo pratināšanas gaitas fiksēšanu skaņu un attēlu ierakstā pantā noteiktajos gadījumos procesa virzītājam ir obligāts, sākot ar 2019.gada 1.janvāri. Līdz tam nepilngadīgo pratināšanas gaitas fiksēšana skaņu un attēlu ierakstā tiek veikta tikai tajos gadījumos, kad procesa virzītājs vai psihologs to uzskata par nepieciešamu.

Nepilngadīgā pratināšanas ilgums bez viņa piekrišanas vienā diennaktī nedrīkst pārsniegt sešas stundas, ieskaitot pārtraukumu.

Nepilngadīgo pratina izmeklēšanas darbības veicējs, kuram ir speciālas zināšanas par saskarsmi ar nepilngadīgo kriminālprocesa laikā. Ja izmeklēšanas darbības veicējs nav ieguvis speciālas zināšanas par saskarsmi ar nepilngadīgo kriminālprocesa laikā vai ja izmeklēšanas darbības veicējs to uzskata par nepieciešamu, nepilngadīgo pratina pedagoga vai psihologa klātbūtnē. Vienam no nepilngadīgā likumiskajiem pārstāvjiem, pilngadīgam tuviniekam vai uzticības personai ir tiesības piedalīties pratināšanā, ja vien viņš pats nav persona, pret kuru uzsākts kriminālprocess, aizturētais, aizdomās turētais vai apsūdzētais un ja pret to neiebilst nepilngadīgais. Minētā persona ar izmeklēšanas darbības veicēja atļauju var uzdot jautājumus pratināmajam.

Nepilngadīgo, kurš nav sasniedzis 14 gadu vecumu, nebrīdina par atbildību par atteikšanos liecināt un apzināti nepatiesas liecības došanu. Ja psihologs norāda procesa virzītājam, ka 14 gadus nesasniegušās personas psihei vai tāda nepilngadīgā psihei, kas atzīts par cietušo no vardarbības, ko nodarījusi persona, no kuras cietušais ir materiāli vai citādi atkarīgs, cilvēku tirdzniecības vai noziedzīga nodarījuma pret tikumību vai dzimumneaizskaramību, var kaitēt atkārtota tieša pratināšana, tā izdarāma tikai ar izmeklēšanas tiesneša atļauju, bet tiesā — ar tiesas lēmumu.

Kā alternatīva bērna tiešai pratināšanai Kriminālprocesā paredzēta arī nepilngadīgās personas pratināšana ar psihologa starpniecību. Kriminālprocesa likuma 153.pants paredz, ka, ja psihologs uzskata, ka 14 gadus nesasniegušās personas psihei vai tāda nepilngadīgā psihei, kas atzīts par cietušo no vardarbības, ko nodarījusi persona, no kuras cietušais ir materiāli vai citādi atkarīgs, cilvēku tirdzniecības vai noziedzīga nodarījuma pret tikumību vai dzimumneaizskaramību, var kaitēt tieša pratināšana, to var izdarīt ar tehnisko līdzekļu un psihologa starpniecību. Ja izmeklētājs vai prokurors tam nepiekrīt, tieša pratināšana izdarāma tikai ar izmeklēšanas tiesneša atļauju, bet tiesā — ar tiesas lēmumu. Procesa virzītājs un citas viņa pieaicinātās personas atrodas citā telpā, kur tehniskie līdzekļi nodrošina to, ka var dzirdēt un redzēt pratināmo personu un psihologu. Pratināmais kopā ar psihologu atrodas telpā, kura piemērota sarunai ar nepilngadīgo un kurā tehniski nodrošināts, ka procesa virzītāja uzdotos jautājumus dzird tikai psihologs. Ja pratināmā persona nav sasniegusi 14 gadu vecumu, psihologs, ievērojot konkrētos apstākļus, nepilngadīgajam izskaidro notiekošo darbību nepieciešamību un viņa sniegtās informācijas nozīmi, noskaidro personas datus, uzdod nepilngadīgā psihei atbilstošā formā procesa virzītāja jautājumus, ja nepieciešams, — informē par pārtraukumu izmeklēšanas darbībā un tās atsākšanu. Ja pratināmā persona ir sasniegusi 14 gadu vecumu, procesa virzītājs ar psihologa starpniecību informē nepilngadīgo par veicamās izmeklēšanas darbības būtību, noskaidro viņa personas datus, izskaidro viņa tiesības un pienākumus, kā arī brīdina viņu par atbildību par savu pienākumu nepildīšanu, uzdod nepilngadīgā psihei atbilstošā formā procesa virzītāja uzdotos jautājumus; ja nepieciešams, — informē par pārtraukumu izmeklēšanas darbībā un tās atsākšanu. Pratināšanas gaitu fiksē saskaņā ar Kriminālprocesa likuma 141.—143.panta prasībām (izmeklēšanas darbības fiksēšana; izmeklēšanas darbības protokols; skaņu un attēlu ieraksta izmantošana). Pratināmā persona, kura nav sasniegusi 14 gadu vecumu, protokolu neparaksta.

 Lai izprastu “Bērna mājas” modeli, ir svarīgi aplūkot Eiropas Bērna mājas kvalitātes standartos[[22]](#footnote-23) ietvertos pamata principus, kuru īstenošana ir priekšnosacījums tam, lai konkrētu starpinstitucionālās sadarbības modeli varētu kvalificēt kā “Bērna māju”. Bērna mājas starpinstitucionālās sadarbības modelis ir veidots pierādījumos balstītās praksēs, kas ietver gan izmeklēšanas interviju protokolus, terapeitiskās intervences (bērna emocionālās traumas mazināšanas pasākumu kopumu), kā arī medicīniskas pārbaudes. Uzticība šiem pierādījumos balstītajiem Bērna mājas principiem ir izšķirošs priekšnosacījums veiksmīgai šī starpinstitucionālā sadarbības modeļa ieviešanai dažādās kultūrās. [[23]](#footnote-24)

 Bērna mājas jeb *barnahus* (islandiešu valodā – māja bērniem) modelis ir starptautiski atzīts kā vadošais bērniem draudzīgs starpdisciplinārs un starpinstitucionāls sadarbības modelis bērniem, kuri cietuši no vardarbības vai ir tās liecinieki. Bērna mājas mērķis ir garantēt ikvienam bērnam koordinētu un efektīvu institūciju rīcību un novērst bērnu atkārtotu emocionālu traumēšanu laikā, kamēr tiek noskaidrota informācija saistībā ar notikušo vardarbību, kā arī tiesvedības procesā. Viena no Bērna mājas lomām ir radīt derīgus pierādījumus justīcijas procesam, izdibinot bērna atklāto informāciju tādā veidā, ka bērnam nav jāstājas tiesas priekšā (jāpiedalās tiesas sēdē), ja konkrētā lieta tiktu iztiesāta.

 Lai šo funkciju veiktu, Bērna mājas modelis piedāvā “vienas pieturas aģentūras” pieeju, aptverot sadarbību starp kompetentajām institūcijām un amatpersonām, piemēram, policiju, sociālo dienestu, bērnu aizsardzības dienestu (bāriņtiesu), fiziskās un garīgās veselības (ieskaitot psihologus) pakalpojumu sniedzējus, prokuroru vienuviet – bērniem draudzīgās telpās. Bērna mājai arī ir svarīga loma informētības un zināšanu palielināšanā galveno iesaistīto institūciju starpā par vardarbību pret bērniem.

 Ziemeļvalstu Bērna mājas modeļa raksturīga iezīme ir tā, ka tas ir nostiprināts nacionālās institūcijās, tādās kā sociālie dienesti, veselības un bērnu aizsardzības sistēmas, kā arī justīcijas sistēmā. Dažādi nacionālie konteksti ir radījuši atšķirīgus institucionālos risinājumus, lai to panāktu. Piemēram, ir vietas, kur Bērna mājas modelis ir iestrādāts kā sociālā dienesta un bērnu aizsardzības amatpersonu funkcija, bet citur tas pakļauts veselības nozarei vai tieslietu sfērai. Neatkarīgi no institucionālās padotības visos gadījumos Bērna mājas modelis sevi ietver starpdisciplināro un starpinstitucionālo sadarbību vienuviet bērniem draudzīgās telpās. Dažās vietās ar bērnu runā policijas inspektors, citur to dara “bērnu speciālists”, piemēram, psihologs vai sociālais darbinieks. Tomēr visos gadījumos speciālists, kurš ar bērnu sarunājas (veic izpētes vai izmeklēšanas interviju), tiek īpaši tam sagatavots, tāpat sarunai ar bērnu tiek izmantoti pierādījumos balstīti protokoli izmeklēšanas interviju veikšanai un starpdisciplinārās komandas pārstāvji novēro šo sarunu ar bērnu no citas blakus telpas.

 Tāpat ir svarīgi atzīmēt nacionālo kontekstu nozīmi mērķa grupas definēšanā, kurai ir nepieciešams būt iekļaujošai un plašai. Piemēram, Islandē izveidotajā Bērna mājā šo nosacījumu praksē īsteno tādejādi, ka par Bērna mājas mērķa grupu ir noteiktas trīs mērķa grupas: bērni vecumā no 3,5 gadiem līdz 18 gadu vecumam, kuri ir seksuālās vardarbības (dzimumnoziegumu) upuri, kuri ir fiziskas ļaunprātīgas apiešanās un/vai vardarbības ģimenē upuri vai kuri ir nepilngadīgi patvēruma meklētāji bez vecāku pavadības. Kā sekundāra mērķa grupa ir noteikta arī bērnu nevardarbīgie vecāki vai aprūpētāji, kuri saņem konsultācijas un atbalstu un tiek iesaistīti bērna terapijā (rehabilitācijas pakalpojumos).

 Islandes Bērna mājas modelī bērni un pusaudži, kuri ir kļuvuši par ļaunprātīgas rīcības un seksuālās izmantošanas upuriem, ir bijusi Bērna mājas mērķa grupa no pašiem pirmsākumiem, kad modelis tika izveidots. Mērķa grupa ietver bērnus, kuri ir cietuši no iedraudzināšanas tiešsaistē (angļu val.: *online grooming*) un ar internetu saistītas seksuālas vardarbības, un bērnus, kuri ir pamudināti vai piespiesti iesaistīties seksuālās darbībās. Seksuālās vardarbības un ekspluatācijas gadījumā Bērna māja ir pieejama bērniem, kuri ir snieguši informāciju par notikušo noziedzīgo nodarījumu un ir uzsākts kriminālprocess. Vienlaicīgi Islandes Bērna māja ir pieejama arī bērniem, par kuriem ir saņemta informācija no bērnu aizsardzības dienestiem, ka pastāv pamatotas aizdomas, ka ir notikusi (seksuālā) vardarbība, bet bērns par to vēl nav sniedzis informāciju vai arī sniedzis neskaidru informāciju (šādā gadījumā – izpētes intervijas).

 Kopš 2015.gada Islandes Bērna māja arī sniedz pakalpojumus bērniem, kuri ir cietuši no fiziskas vardarbības vai vardarbības ģimenē vai ir šādas vardarbības liecinieki. Šī bērnu mērķa grupa tiek nosūtīta uz Bērna māju, ja ir uzsākts kriminālprocess. Savukārt no 2016.gada Islandes Bērna māja ir uzsākusi sniegt pakalpojumus nepilngadīgiem patvēruma meklētājiem bez vecāku pavadības.

 Svarīgi atzīmēt, ka mērķa grupas, kādas aptver Bērna mājas modelis, variē dažādās valstīs. Katra valsts definē mērķa grupu, vērtējot savu nacionālo kontekstu, praktiskās vajadzības un iespējas.

 Jāpiezīmē, ka Eiropā pastāv arī vairāki Bērna mājai radniecīgi vai līdzīgi starpdisciplināri un starpinstitucionāli dienesti ar dažāda līmeņa nacionālo veselības, sociālo dienestu, bērnu aizsardzības sistēmas un vai vietējo institūciju iesaisti.

 Kā svarīga atšķirības zīme starp Bērna mājas modeli un citiem starpdisciplināriem, starpinstitucionāliem dienestiem nereti atrodama tajā apstāklī, vai tā tiek atzīta tieslietu sistēmā. Atkarībā no tieslietu sistēmas un dažkārt atkarībā no tiesnešu pieejas un attieksmes, bērniem dažās Eiropas valstīs tik un tā ir jāierodas klātienē tiesā, pat ja pastāv iespējas, lai bērnu uzklausītu bērnam draudzīgā, starpdisciplinārā iekārtojumā. Nereti šāda situācija var pastāvēt, pat ja dienests ir kļuvis par nacionālā vai vietējā līmeņa, piemēram, bērna aizsardzības vai veselības sistēmas sastāvdaļu.

 Svarīgākie Bērna māju raksturojošie kopējie kritēriji: 1) Bērna māja sniedz bērniem draudzīgu, drošu vidi bērniem, savedot kopā visas kompetentās institūcijas “zem viena jumta”; 2) izmeklēšanas intervijas tiek veiktas atbilstoši pierādījumos balstītam protokolam; 3) bērna sniegtās informācijas derīguma *neapgāžamību* nodrošina atbilstoša kārtība, kas atbilst pienācīga/taisnīga procesa principam (angļu val. – *due process*). Mērķis ir novērst, ka bērnam būtu jāatkārto sniegtā liecība tiesvedības procesā, ja vardarbības veicējam tiktu uzrādīta apsūdzība; 4) tiek nodrošināta medicīniskā novērtēšana izmeklēšanas interesēs, kā arī lai nodrošinātu bērnu fizisko veselību un atlabšanu; 5) psiholoģiskais atbalsts un īstermiņa un ilgtermiņa terapeitiskie (rehabilitācijas) pakalpojumi emocionālās traumas negatīvo seku mazināšanai bērnam un nevardarbīgajam ģimenes loceklim un aprūpētājam; 6) tiek veikts novērtējums, kāda veida aizsardzības vajadzības ir nepieciešamas cietušajam un potenciāli ģimenē esošajiem brāļiem un māsām (pusbrāļiem un pusmāsām); 7) sekošana līdzi bērna situācijai.

 Svarīgi atzīmēt, ka ar jēdzienu “bērniem draudzīgs” Bērna mājas kontekstā tiek izprasts – bērnu mērķa auditorijai īpaši paredzēts, mērķēts, adaptēts bērniem, bērnu vajadzības “sajūtošs”. Vienlaikus Eiropas Bērna mājas kvalitātes standartu veidotāji nav izvērsuši jēdziena aprakstu, atstājot šo jautājumu Bērna mājas veidotāju ziņā.

Tiek uzskatīts, ka Eiropā Bērna mājas modeļa pirmsākumi ir meklējami 1998.gadā Islandē izveidotajā Bērna mājā. Taču pirmsākumi ierosmei par starpdisciplināru un starpinstitucionālu sadarbību “zem viena jumta” bērniem draudzīgā vidē ir meklējami vēl 10 gadus senāk, kad Amerikas Savienotajās Valstīs 1985.gadā tika izveidots pirmais Bērnu interešu aizstāvības centrs (angļu val. – *Children’s Advocacy Center*). Minētā centra mērķis bija novērst vardarbībā cietušo bērnu atkārtotu emocionālo traumēšanu, nodrošinot bērniem draudzīgu, drošu un neitrālu vidi izmeklēšanas intervijas veikšanai, medicīniskai novērtēšanai un palīdzības sniegšanai cietušajam. Mūsdienās Amerikas Savienotajās Valstīs izveidotas vairāk kā 900 bērnu interešu aizstāvības centri, kas kalpo par darba vietu starpdisciplinārām komandām, aptverot tiesību aizsardzības darbiniekus, bērnu aizsardzības profesionāļus, prokurorus, advokātus, garīgās veselības terapeitus (psihologus, psihoterapeitus), ārstniecības personālu, kuri strādā kopā, lai mazinātu veikto darbību dublēšanos un samazinātu emocionālo traumu cietušajam bērnam.

 Vienlaikus jāatzīmē divas būtiskas atšķirības Ziemeļvalstīs radītājam Bērna mājas modelim un Bērnu interešu aizsardzības centriem Amerikas Savienotajās Valstīs. Bērna mājas ir iekļautas publiskajā labklājības sistēmā un tieslietu sistēmā, kas tām nodrošina tiesisku pamatu kā valsts pārvaldes struktūrām finansētām ar publisku finansējumu. Savukārt Bērnu interešu aizsardzības centri ir galvenokārt izveidoti kā neatkarīgas bezpeļņas organizācijas. Otrkārt, Bērna mājas nodrošina iekārtojumu, kurā bērna atklātā informācija tiek iegūta, lai sagatavotu derīgus pierādījumus tiesas procesam. Savukārt Bērnu interešu aizsardzības centri darbojas kā palīgi un atbalstītāji, lai sagatavotu bērnu sniegt liecību tiesas priekšā.

 Saskaņā ar Noziedzības novēršanas padomes 2016.gada 22.jūnija sēdes protokolā (protokols Nr. 2, 2.paragrāfs) doto uzdevumu, Labklājības ministrija, Tieslietu ministrija (Tiesu administrācija) un nodibinājums “Centrs Dardedze” 2017.gadā kopīgi īstenoja Bērna mājas izveides izmēģinājuma projektu, lai bērniem, kuri cietuši no seksuālas vardarbības, nodrošinātu saskaņotu un efektīvu atbalstu un aizsardzību, kā arī novērstu atkārtotu emocionālu traumēšanu izmeklēšanas un tiesvedības laikā.

 **2017.gada** izmēģinājuma projekta ietvaros tika izvēlēta šaurāka mērķa grupa (bērni, kuri cietuši no seksuālās vardarbības) nekā noteikusi Noziedzības novēršanas padome, lai nodrošinātu Bērna mājas starpdisciplinārās un starpinstitucionālās sadarbības modeļa ieviešanas pakāpeniskumu. Nepieciešamība pēc šāda pakāpeniskuma ir saistīta ar to, ka dzimumnoziegumi ir tādi noziegumi, kuru identificēšana, nepieciešamās informācijas iegūšanas process ir ievērojami sarežģītāks nekā, piemēram, fiziskās vardarbības vai novārtā pamešanas lietās, kurās pret bērnu vērstais nodarījums ir “acīm redzamāks”, ir pieejamas personu liecības, medicīniskajā ekspertīzē iegūtās ziņas. Vienlaikus uzreiz pievēršoties visa veida vardarbības lietām, saskaņā ar Islandes Bērna mājas ekspertu skaidrojumu pastāv risks, ka bērnu, kuri cietuši noziedzīgos nodarījumos pret tikumību un dzimumneaizskaramību, lietām Bērna mājā varētu netikt pievērsta pietiekama uzmanība.

 Bērna mājas modeļa ietvars ir balstīts Eiropas Bērna mājas kvalitātes standartos[[24]](#footnote-25). Minētie 10 kvalitātes standarti kalpo kā rekomendējošs materiāls jeb vadlīnijas valstīm, kuras ieinteresētas Bērna mājas modeļa izmēģināšanā un/vai pārņemšanā nacionālajā bērnu tiesību aizsardzības sistēmā.

 Izmēģinājuma projekts līdzfinansēts no Valsts programmas bērna un ģimenes stāvokļa uzlabošanai 2017.gadam (35 400 EUR), kā arī Tiesu administrācijas (13 400 EUR) pieejamajiem līdzekļiem. Labklājības ministrija finansēja Bērna mājas izmēģinājuma projektam: telpu remontdarbus; aprīkojumu; telpu apsaimniekošanas izmaksas; atalgojumu iesaistītajiem speciālistiem (koordinatoram, grāmatvedim, sabiedrisko attiecību speciālistam); kancelejas preces un sakaru pakalpojumu. Tiesu administrācija finansēja: speciālistu mācības; metodoloģijas[[25]](#footnote-26) (dokumentācijas) izstrādi, saskaņā ar kuru veicams Bērna mājas darbs izmēģinājuma projekta ietvaros, kā arī metodoloģijas aprobāciju.

Izmēģinājuma projekta norises vieta bija Rīga un Rīgas reģions. Bērna mājas modeļa izmēģināšana notika nodibinājuma “Centrs Dardedze” telpās (Cieceres ielā 3A, Rīgā), kā bāzi izmantojot nodibinājuma iepriekšējo iekārtojumu darbam ar cietušajiem bērniem, bērnu nopratināšanai, psiholoģiskai konsultēšanai, ja nepieciešams, arī medicīniskās apskates veikšanai. Savukārt speciālistu mācībās tikuši aicināti gan Rīgas un Rīgas reģiona speciālisti, gan speciālisti no citiem Latvijas reģioniem. Bērna mājā tika nopratināti ne tikai Rīgā dzīvojoši bērni, bet arī bērni no reģioniem.

Izmēģinājuma projekta īstenošanas laika posms bija no 2017.gada 3.aprīļa līdz 15.decembrim. Laika posms no 2017.gada 3.aprīļa līdz 2.jūlijam veltīts telpu labiekārtošanai, metodoloģiskā apraksta sagatavošanai, saskaņā ar kuru veicama starpinstitucionāla un starpdisciplinārā sadarbība Bērna mājas modeļa ietvaros, kā arī speciālistu informēšanas un izglītošanas pasākumi (semināri). Valsts policija nodrošināja semināru norisi ar telpām un tehnisko aprīkojumu. No 2017.gada 3.jūlija līdz 15.decmebrim nodibinājums “Centrs Dardedze” koordinēja pasākumus, lai izmēģinātu praktiski dzīvē izstrādāto metodoloģisko aprakstu. Ņemot vērā gūto pieredzi izmēģinājuma projekta īstenošanā, nodibinājums “Centrs Dardedze” izstrādāja ziņojumu par metodoloģijas aprobācijas rezultātiem.

2017.gada 5.jūnijā tika noslēgts sadarbības memorands starpdisciplināra sadarbības modeļa darbam ar seksuālā vardarbībā cietušajiem bērniem “Bērna māja” izmēģinājuma projekta ietvaros (turpmāk – sadarbības memorands). Sadarbības memoranda dalībnieki: Tieslietu ministrija, Labklājības ministrija, Iekšlietu ministrija, Veselības ministrija, Valsts policija, Rīgas tiesu apgabala prokuratūra, Tiesu administrācija, Valsts tiesu medicīnas ekspertīzes centrs, Valsts bērnu tiesību aizsardzības inspekcija, Rīgas bāriņtiesa, Rīgas Sociālais dienests un nodibinājums “Centrs Dardedze”.

Saskaņā ar sadarbības memoranda 1.1.apakšpunktu puses apņēmās sadarboties starpdisciplināra sadarbības modeļa darbam ar seksuālā vardarbībā cietušajiem bērniem “Bērna māja” pilotprojekta ietvaros (pilotprojekta darbības laiks – 2017. gada aprīlis – decembris). Saskaņā ar sadarbības memoranda 2.1.apakšpunktu izmēģinājuma projekta aktivitātes pārraudzīja visu minēto institūciju ekspertu grupa. Ekspertu grupas locekļi izmēģinājuma projekta pārraudzīšanas nolūkos saskaņā ar sadarbības memoranda 2.2.apakšpunktu tikās klātienē, diskutēja par dažādiem ar izmēģinājuma projektu saistītiem jautājumiem, kā arī savas kompetences ietvaros sniedza informāciju un ierosinājumus.

Nodibinājuma izstrādātā Bērna mājas dokumentācija izmēģinājuma projekta ietvaros tika pārbaudīta, veicot seksuālā vardarbībā cietušo bērnu vai bērnu liecinieku intervijas. Intervēti jeb nopratināti 22 bērni vecumā no 4 līdz 16 gadiem (no tiem 10 zēni un 12 meitenes). Vidējais intervijas ilgums bija 96 minūtes, ilgākā intervija – 227 minūtes, īsākā – 17 minūtes. Visos gadījumos bērna intervijas veikšanu Bērna mājā lūdza Valsts policijas izmeklētājs, kurš atbildīgs par lietas izmeklēšanu. Valsts policija attiecīgi koordinēja un atsevišķos gadījumos arī nodrošināja cietušā, viņa vecāka vai aizbildņa un citu iesaistīto personu ierašanos bērnu intervijas veikšanas vietā nodibinājuma “Centrs Dardedze” telpās.

 Izmēģinājuma projekta ietvaros nodibinājums koordinēja, lai atbilstoši Bērna mājas dokumentācijai (metodoloģijai) notiktu informācijas ieguve no seksuālos noziegumos cietušajiem bērniem un lieciniekiem, kā arī starpinstitucionālā sadarbība bērnu atbalsta un aizsardzības nodrošināšanai. Izmēģinājuma projekta ietvaros atbilstoši Kriminālprocesa likumā ietvertajiem priekšrakstiem informācijas ieguve no seksuālajā vardarbībā cietušajiem bērniem notika par konkrētā noziedzīgā nodarījuma izmeklēšanu atbildīgā Valsts policijas izmeklētāja vadītā kriminālprocesa ietvaros. Minētās informācijas iegūšanā piedalījās personas, kurām to pieļāva Kriminālprocesa likums. Izmeklētāja interesējošie jautājumi bērnam tika uzdoti ar psihologa starpniecību, sekojot nodibinājuma izstrādātajā projekta dokumentācijā un kvalitātes standartos ietvertajiem nosacījumiem.

 Izmēģinājuma projekta noslēgumā tika sagatavots izvērtējums par to, kā konkrēti Bērna mājas modeļa elementi darbojas praksē un kā tos novērtē bērni, likumiskie pārstāvji, institūciju pārstāvji un speciālisti.

 Nodibinājuma “Centrs Dardedze” sagatavotajā 2017.gada izmēģinājuma projekta izvērtējuma ziņojumā[[26]](#footnote-27) galvenās rekomendētās lietas ir saistītas ar Bērna mājai piesaistīto speciālistu un to kompetenču skaidrāku definēšanu, Bērna mājas sadarbības grupas dalībnieku un to lomu pārskatīšanu, kā arī Bērna mājas uzraudzības komitejas dalībnieku un funkciju definēšanu. Vienlaikus tiek rekomendēts precizēt Bērna mājas mērķa grupas kritērijus, noslēgt sadarbības līgumu, kas tiesiski pamatotu un detalizēti reglamentētu Bērna mājas starpinstitucionālo sadarbību, pušu pienākumus, tiesības, pieejamību (darba laikus u.c.). Tāpat skaidrāk reglamentējama Bērna mājas darbības kārtība (Bērna mājas darbības nolikumā). Ieteicams normatīvi reglamentēt bērna nopratināšanai piemērotais telpas iekārtošanai. Reglamentēt Bērna mājā pielietoto bērnu intervēšanas tehniku (piemēram, viena no tehnikām ir ASV Bērnu veselības un attīstības nacionālā institūta izstrādātais strukturētas intervēšanas protokols jeb NICHD protokols, kas tika izmantots arī pilotprojekta ietvaros). Īpaši tiek rekomendēts Tieslietu ministrijas Kriminālprocesa likuma grozījumu izstrādes darba grupā izvērtēt grozījumus, kas Bērna mājas darbībai nepieciešami Kriminālprocesa likumā, lai padarītu iespējamu tiesību aizsardzības un bērnu aizsardzības un sociālo institūciju piedalīšanos bērna intervēšanā un informācijas apmaiņā. Vienlaikus darba grupai tiek rekomendēts izvērtēt aizstāvības advokāta piedalīšanās iespējas bērna pratināšanā, vai nepieciešami grozījumi normatīvajos aktos. Jāreglamentē nopratināšanas ieraksta un protokola pieejamības nosacījumi. Izvērtējamas iespējas, vai un kā tiesu psiholoģisko un tiesu psihiatrisko ekspertīzi varētu ietvert Bērna mājas veikto darbību kopumā.

 Tiek rekomendēts, ka turpmākajā Bērna mājas ieviešanas gaitā nepieciešams risināt sociālās rehabilitācijas pakalpojuma pieejamību bērnam Bērna mājā, kā arī paredzēt iespējas veikt Bērna mājā arī tā saucamo izpētes interviju situācijās, kad nav pietiekami daudz pierādījumu, lai Valsts policija varētu uzsākt kriminālprocesu, kā arī veidot Bērna mājas izpētes interviju kā alternatīvu līdzšinējai psiholoģiskajai izpētei, kad tas ir iespējams. Ne mazāk svarīgs ieteikums izvērtējuma ziņojumā tiek minēts speciālistu izglītošanas darbs. Šajā gadījumā secināts, ka ieteicams turpināt izglītot psihologus par nopratināšanas aspektiem, savukārt izmeklētājiem, prokuroriem un advokātiem nepieciešams papildināt zināšanas par bērniem draudzīgo nopratināšanas tehniku un NICHD protokolu, pirms katras nopratināšanas nodrošināt iesaistīto speciālistu informēšanu par nopratināšanas struktūru un īpatnībām, izmantotās tehnikas jēgu un mērķi.

Atbilstoši likuma “Par valsts budžetu 2018.gadam” paskaidrojumos Labklājības ministrijas iekļautajai informācijai prioritārā pasākuma “Sociāla rakstura institūcijām kapacitātes stiprināšanai un sociālām programmām bērnu tiesību aizsardzības jomās un ar šiem pasākumiem saistīto IT sistēmu pielāgošanai” ietvaros paredzēts nodibinājuma „Centrs „Dardedze”’ projekta „Bērna māja” līdzfinansēšana 85 000 EUR apmērā.

Šajā gadījumā nodibinājums „Centrs „Dardedze” ir ticis izvēlēts kā projekta “Bērna māja” īstenotājs 2018.gadā, jo tam ir iepriekšēja pieredze Bērna mājas starpdisciplinārā sadarbības modeļa izveidē izmēģinājuma projekta ietvaros 2017.gadā.

Tāpat jāatzīmē, ka nodibinājumam “Centrs Dardedze” ir ilggadīga pieredze darbā ar vardarbībā cietušajiem bērniem, aprobējot nepieciešamās metodes, kā arī nosacījumus tam, kādai vajadzētu būt videi, kurā notiek cietušā bērna nopratināšana. Kopš 2001.gada nodibinājums aktīvi darbojas, lai nodrošinātu atbalstu tiem bērniem, kas iesaistīti kriminālprocesā kā liecinieki vai nozieguma upuri.

Vienlaikus jāatzīmē, ka nodibinājums kopīgi ar ārvalstu bērnu tiesību aizsardzības ekspertiem darbojas Eiropas Savienības līdzfinansēto 2018.-2019.gada projektu “PROMISE II” un “BADEV” ietvaros attiecībā uz bērniem draudzīgu starpdisciplināru un starpinstitucionālu sadarbības modeļu attīstības veicināšanu.

Vērtējot izvēlēto projekta īstenotāju, tiek ņemts vērā arī apsvērums, lai vardarbībā cietušajiem bērniem šāds bērniem draudzīgas starpdisciplināras un starpinstitucionālas sadarbības modelis būtu pieejams pēc iespējas ātrāk un tuvāk dzīvesvietai, novēršot risku bērniem tikt atkārtoti emocionāli traumētiem vai atkārtoti kļūt par upuriem. Tādējādi visoptimālākais risinājums, lai pēc iespējas izvairītos no 2017.gadā uzsāktā Bērna mājas modeļa darbības pārrāvuma, 2018.gada ietvaros būtu pagājušajā gadā veikto iestrāžu un izmantotās infrastruktūras izmantošana. Tas ļautu izvairīties no apjomīgiem priekšdarbiem (jaunu telpu labiekārtošana, tehniska aprīkošana, jaunu speciālistu izglītošana u.c.), lai varētu turpināt nodrošināt Bērna mājas modeļa ieviešanu 2018.gadā.

 Vienlaikus jāatzīmē, ka Bērna mājas modeļa ieviešanas turpināšana 2018.gadā ir saistīta arī ar vairākiem praktiskas dabas jautājumiem. Lai Bērna mājā varētu tikt nodrošināta iespēja veikt bērna medicīniskās apskates tiesu medicīniskās ekspertīzes ietvaros, kā arī lai identificētu iespējamās vardarbības pazīmes, nodibinājums “Centrs Dardedze” reģistrēsies ārstniecības iestāžu reģistrā (atbilstoši Ministru kabineta 2005.gada 8.marta noteikumiem Nr. 170 “Noteikumi par ārstniecības iestāžu reģistru”; reģistra pārzinis un turētājs ir Veselības inspekcija), Vienlaikus, lai nodibinājums “Centrs Dardedzes” varētu sekmīgi organizēt starpinstitucionālo sadarbību Bērna mājas modeļa ietvaros, starp nodibinājumu “Centrs Dardedze” ar iesaistītajām institūcijām tiks noslēgts sadarbības līgums.

**Turpmākā rīcība**

1. Ņemot vērā vardarbības pret bērnu problēmas aktualitāti, kā arī to, ka Labklājības ministrijas, Tieslietu ministrijas (Tiesu administrācijas) un nodibinājuma “Centrs Dardedze” 2017.gadā īstenotā izmēģinājuma projekta ietvaros netikta praksē izmēģināti visi būtiskie Bērna mājas starpinstitucionālās un starpdisciplinārās sadarbības modeļa komponenti, rosinām atbalstīt Bērna mājas starpinstitucionālās un starpdisciplinārās sadarbības modeļa pilotēšanas turpināšanu 2018.gadā, nodibinājuma “Centrs Dardedze” vadībā līdz gada beigām nodrošinot pilnībā visu būtisko starpinstitucionālās un starpdisciplinārās sadarbības modeļa komponenšu [galvenie principi un šķērsgriezuma aktivitātes; izveidota starpdisciplināra un starpinstitūciju sadarbība; ietveroša mērķa grupa; bērniem draudzīga vide; starpinstitūciju gadījumu vadība; izmeklēšanas intervija; medicīniskā pārbaude (minētās komponentes īstenošana - tikai pēc tam, kad iestāde būs reģistrēta ārstniecības iestāžu reģistrā (atbilstoši Ministru kabineta 2005.gada 8.marta noteikumiem Nr. 170 “Noteikumi par ārstniecības iestāžu reģistru”. Reģistra pārzinis un turētājs ir Veselības inspekcija); emocionālo traumu terapija (psiholoģiskais atbalsts sociālās rehabilitācijas ietvaros); kapacitātes celšana; prevencija: informācijas izplatīšana, informētības veicināšana un ārējo kompetenču celšana] praktisku īstenošanu. Tādējādi arī tiktu nodrošināta 2017.gada izmēģinājuma projekta izvērtējuma ziņojumā ietverto secinājumu un ieteikumu ieviešana dzīvē. Pienācīga uzmanība veltāma organizatoriskajam ietvaram, kā arī tam, lai projekta īstenotājam nodibinājumam “Centrs Derdedze” būtu pienācīgs pilnvarojums.

Rosinām atbalstīt likumā “Par valsts budžetu 2018.gadam” Labklājības ministrijas pamatbudžeta apakšprogrammā 22.02.00 “Valsts programma bērnu un ģimenes stāvokļa uzlabošanai” prioritārajam pasākumam “Sociāla rakstura institūcijām kapacitātes stiprināšanai un sociālām programmām bērnu tiesību aizsardzības jomās un ar šiem pasākumiem saistīto IT sistēmu pielāgošanai” piešķirtā finansējuma ietvaros nodibinājuma “Centrs Dardedze”’ projekta “Bērna mājas” līdzfinansēšanu 2018.gadā 85 000 euro apmērā.

 Projekta aktivitāšu īstenošanu koordinēs nodibinājums “Centrs Dardedze”.

Projekta ietvaros veicamas šādas aktivitātes:

* 1. starpdisciplināras un starpinstitūciju sadarbības organizēšana un koordinēšana (starpinstitūciju sanāksmes, kā arī citas sadarbības formas), lai noskaidrotu vardarbībā cietušā bērna un viņa ģimenes situāciju un, ņemot vērā iegūto informāciju sniegtu saskaņotu un pēctecīgu atbalstu un aizsardzību, kā arī nodrošinātu sekošanu līdzi; ja par vardarbību pret bērnu ir ierosināts kriminālprocess, starpinstitucionālajā sadarbībā piedalās izmeklēšanas darbības veicējs; normatīvajos aktos, kas reglamentē fizisko personu datu un izmeklēšanas noslēpuma kriminālprocesā aizsardzību, pieļautajā apmērā tiek veicināta institūcijām to funkciju veikšanai nepieciešamās informācijas apmaiņa; administratīva un metodiska atbalsta sniegšana starpinstitūciju sadarbībā iesaistītajām institūcijām;
	2. starpinstitucionālas sadarbības ietvaros vienuviet “zem viena jumta” un vienā apmeklējuma reizē[[27]](#footnote-28) sniegts primāri nepieciešamais atbalsts no vardarbības cietušajam bērnam un lieciniekiem, kā arī viņa ģimenei, nodrošināti bērna aizsardzības pasākumi, kā arī informācijas iegūšana no vardarbībā cietušā bērna vai liecinieka, kas nepieciešama iepriekš minēto atbalsta, aizsardzības, kā arī izmeklēšanas darbību veikšanai:
		1. sarunas ar bērnu organizēšana bērnam draudzīgā vidē, atbilstoši pierādījumos balstītam bērnu intervēšanas protokolam, izmantojot atbilstošu tehnisko aprīkojumu un piedaloties kompetentajām institūcijām un personām (gan tad, ja ir uzsākts kriminālprocess vai tad, ja kriminālprocess nav uzsākts, bet ir nepieciešama sarunas ar bērnu organizēšana);
		2. pēc tam, kad iestāde būs reģistrēta ārstniecības iestāžu reģistrā (atbilstoši Ministru kabineta 2005.gada 8.marta noteikumiem Nr. 170 “Noteikumi par ārstniecības iestāžu reģistru”; reģistra pārzinis un turētājs ir Veselības inspekcija), – nodrošināta iespēja veikt bērna medicīniskās apskates tiesu medicīniskās ekspertīzes ietvaros, kā arī lai identificētu iespējamās vardarbības pazīmes;
		3. nodrošināt psiholoģisko atbalstu un īstermiņa un ilgtermiņa terapeitiskos (sociālās rehabilitācijas) pakalpojumus emocionālās traumas negatīvo seku mazināšanai bērnam un nevardarbīgajam ģimenes loceklim un aprūpētājam;
		4. ja nepieciešams, konsultācijas par juridiskas dabas jautājumiem;
		5. nodrošināt bērnam draudzīgu vidi Bērna mājas apmeklējuma laikā, brīvā laika pavadīšanas iespējas bērna veselībai un dzīvībai drošā vidē, *iespēju bērnam bez maksas saņemt veselīgas uzkodas un dzērienu;*
		6. atbalsta personas funkciju cietušajam bērnam un ģimenei;
		7. konsultācijas ģimenei par cietušajam pieejamiem pakalpojumiem sociālajā jomā kā arī par tiesībām un pienākumiem kriminālprocesā;
		8. tiek veikts novērtējums, kāda veida aizsardzības vajadzības ir nepieciešamas cietušajam un potenciāli ģimenē esošajiem brāļiem un māsām (pusbrāļiem un pusmāsām);
		9. starpinstitucionālās sadarbības ietvaros nodrošināta sekošana līdzi vardarbības pret bērnu gadījumam;
		10. līgumā noteiktos gadījumos un apmērā segt transporta izdevumus, lai nodrošinātu bērna un viņa nevardarbīgā vecāka vai aprūpētāja nogādāšanu uz Bērna mājas telpām (uz izmeklēšanas un izpētes intervijām, noteiktas sociālās rehabilitācijas, konsultāciju un atbalsta saņemšanai), ja ir pamatots iemesls, ka to nav iespējams segt Valsts policijai, bērna dzīvesvietas pašvaldībai vai bērna vecākam vai aprūpētājam;
	3. veikt gadījumu uzskaiti, īstenoto aktivitāšu kvalitātes izvērtējumu un nepieciešamos tehniskos un procesu pilnveidojumus;
	4. projektā iesaistītajiem specialistiem organizēt apmācības un supervīzijas;
	5. projekta īstenošanas laikā tiek segtas apsaimniekošanas izmaksas par izmantotajām telpām līgumā noteiktā kārtībā un apmērā.

2. Lai definētu konkrētas pušu tiesības un pienākumus 2018.gadā īstenojamā projekta ietvaros, nepieciešams noslēgt trīspusēju līgumu starp Labklājības ministriju kā atbildīgo institūciju par valsts budžeta finansējuma piešķiršanu, Valsts policiju kā atbildīgo institūciju par dzimumnoziegumu un noziegumu, kas saistīti ar vardarbību pret bērnu, izmeklēšanu, un nodibinājumu “Centrs Dardedze” kā atbildīgo organizāciju par projekta un Bērna mājas modeļa koordinēšanu, starpinstitucionālajai un starpdisciplinārajai sadarbībai nepieciešamo telpu (Cieceres ielā 3a, Rīgā), speciālistu un pakalpojumu nodrošināšanu projekta ietvaros.

 Projekta mērķa grupa ir vardarbībā cietušie bērni un bērni, kuri ir vardarbības liecinieki, primāri izmēģinājumprojekta ietvaros, kamēr pakalpojums tiek ieviests un aprobēts – seksuālā vardarbībā cietušie bērni. Savukārt kā sekundārā mērķa grupa ir cietušo bērnu un bērnu liecinieku nevardarbīgie vecāki/aprūpētāji/atbalsta personas. Projekta teritoriālais tvērums ir visa Latvija, prioritāri pievēršoties Rīgas reģionam.

 Būtiski ir atzīmēt, ka valsts budžetā 2018.gadam iezīmētais finansējums nedrīkst tikt attiecināts uz tādām ar Bērna mājas starpdisciplinārās un starpinstitucionālās sadarbības modeļa aktivitātēm, kuras tiek segtas no citiem finanšu avotiem.

3. Lai sekmīgi īstenotu projekta aktivitātes, par mērauklu izmantojot Eiropas Bērna mājas standartus, primāri nodrošinot Bērna mājas modeļa būtību – starpinstitūciju sadarbību cietušā bērna interesēs –, jāturpina veicināt vienotu iesaistīto institūciju un profesionāļu izpratni par Bērna mājas modeli un tā funkcijām. Šī mērķa sasniegšanai nepieciešams izstrādāt Bērna mājas nolikumu.

4. Nodibinājumam “Centrs Dardedze” kā Bērna mājas pilotprojekta īstenotājam ir nepieciešams saņemt pilnvarojumu no darbā ar dzimumnoziegumos un vardarbībā cietušo bērnu iesaistītājām tiesību aizsardzības institūcijām, sociālās un veselības jomas institūcijām, lai tas varētu veikt koordinēšanas funkcijas un organizēt cietušajam bērnam draudzīgu pakalpojumu, t.sk. nopratināšanu, medicīnisko ekspertīzi, rehabilitāciju, konsultācijas un atbalsta pasākumus ģimenei u.c. Turklāt svarīgi atzīmēt, ka šādam pilnvarojumam ir jāaptver arī sadarbības koordinēšanas darbs starp dažādu nozaru speciālistiem (policistiem, sociālajiem darbiniekiem, bāriņtiesas locekļiem, psihologiem, ārstniecības personām u.c.), nodibinājumam sniedzot atbalstu un, ja nepieciešams, organizējot starpinstitūciju sanāksmes, sniedzot un saņemot konkrētajā lietā nepieciešamo informāciju. Šāds pilnvarojums nedrīkst būt pretrunā normatīvajiem aktiem. *Tādējādi* minētais pilnvarojums varētu tikt *deleģēts ar ārēju normatīvo aktu* *vai* ietverts līguma formā (*līguma formā – pēc tam, kad* *iepriekš minēto uzdevumu deleģēšana būs tikusi noteikta ārējā normatīvajā aktā)*. Saskaņā ar šo līgumu nodibinājumam “Centrs Dardedze” kā Bērna mājas pilotprojekta īstenotājam tiktu nodots pilnvarojums organizēt Bērna mājas pilotprojekta aktivitātes (turpmākās rīcības 1.1.-1.5.apakšpunkts) atbilstoši Eiropas Bērna mājas standartu minētajam ietvaram.

*Saskaņā Valsts pārvaldes iekārtas likuma 40. panta otro daļu privātpersonai pārvaldes uzdevumu var deleģēt ar ārēju normatīvo aktu vai līgumu, ja tas paredzēts ārējā normatīvajā aktā, ievērojot šā likuma 41. panta otrās un trešās daļas noteikumus.*

*Līdz brīdim, kad ārējā normatīvajā aktā būs iestrādāts minētas deleģējums, attiecības starp iesaistītajām valsts pārvaldes iestādēm un nodibinājumu “Centrs Dardedze” reglamentēs sadarbības līgums, lai īstenotu starpinstitucionālo un starpdisciplināro sadarbību darbā ar dzimumnoziegumos un vardarbībā cietušo bērnu.*

*Jāuzsver, ka saskaņā ar Valsts pārvaldes iekārtas likuma 61. panta pirmo daļu publiskas personas sadarbības līgumu slēdz, lai panāktu vismaz vienas līdzējas - publiskas personas kompetencē ietilpstoša pārvaldes uzdevuma efektīvāku veikšanu.*

5. Lai nodrošinātu tādu nepieciešamo juridisko dokumentu izstrādi kā *Bērna mājas nolikums* (turpmākās rīcības 3.punkts) un *sadarbības līgums (turpmākās rīcības 4.punkts)*, veiktu pilotprojekta aktivitāšu (*turpmākās rīcības 1.1.-1.5.apakšpunkts*) pārraudzīšanu, kā arī nodrošinātu organizatorisko lēmumu pieņemšanu pilotprojekta laikā, ir nepieciešams izveidot iesaistīto ministriju (Iekšlietu ministrija, Tieslietu ministrija, Labklājības ministrija un Veselības ministrija) un iesaistīto institūciju (Valsts policija, Ģenerālprokuratūra, Latvijas Zvērinātu advokātu padome, Valsts tiesu medicīnas ekspertīzes centrs, Bērnu klīniskā universitātes slimnīca, Rīgas Sociālais dienests un Rīgas bāriņtiesa) un realizētāja “Centrs Dardedze” *Bērna mājas uzraudzības komiteju*.

6.1. Vienlaikus rosinām noteikt uzdevumu Tieslietu ministrijai sadarbībā ar Labklājības ministriju, Iekšlietu ministriju, Veselības ministriju un Ģenerālprokuratūru līdz 2019.gada 31.decembrim izvērtēt un nepieciešamības gadījumā izstrādāt un iesniegt izskatīšanai Ministru kabinetā grozījumus Kriminālprocesa likumā, lai nodrošinātu, ka bērni, kuri cietuši noziedzīgos nodarījumos pret tikumību un dzimumneaizskaramību tiek intervēti, izmantojot “Bērna mājas” modelī balstītus standartus.

6.2. Rosinām noteikt uzdevumu Labklājības ministrijai sadarbībā ar Tieslietu ministriju, Iekšlietu ministriju, Veselības ministriju un Ģenerālprokuratūru līdz 2021.gada 31.decembrim izvērtēt un nepieciešamības gadījumā izstrādāt grozījumus normatīvajos aktos, kas nepieciešami “Bērnu mājas” modeļa ieviešanai visā Latvijā.

Labklājības ministra vietā

izglītības un zinātnes ministrs K.Šadurskis

04.06.2018. 12.26

8224

L.Neikens

Labklājības ministrijas

Bērnu un ģimenes politikas departamenta vecākais eksperts

67021673, Lauris.Neikens@lm.gov.lv

1. <http://www.vp.gov.lv/?id=305&said=305>. [↑](#footnote-ref-2)
2. Noziedzīgs nodarījums pret bērnu kvalificēts kā slepkavība, slepkavība pastiprinošos apstākļos vai nonāvēšana aiz neuzmanības. [↑](#footnote-ref-3)
3. Noziedzīgs nodarījums pret bērnu kvalificēts kā tīšs smags miesas bojājums, tīšs vidēja smaguma miesas bojājums, tīšs viegls miesas bojājums, miesas bojājums aiz neuzmanības, dzīvnieku turēšanas noteikumu pārkāpšana, ja Par dzīvnieku turēšanas noteikumu pārkāpšanu, ja tās rezultātā cietušajam nodarīts miesas bojājums vai tā izraisījusi cilvēka nāvi. [↑](#footnote-ref-4)
4. Noziedzīgs nodarījums pret bērnu kvalificēts kā draudi izdarīt slepkavību un nodarīt smagu miesas bojājumu. [↑](#footnote-ref-5)
5. Noziedzīgs nodarījums pret bērnu kvalificēts kā izvarošana, seksuāla vardarbība, seksuāla rakstura darbības ar personu, kura nav sasniegusi sešpadsmit gadu vecumu, pavešana netiklībā, pamudināšana iesaistīties seksuālās darbībās, personas iesaistīšana prostitūcijā un prostitūcijas izmantošana, pornogrāfiska priekšnesuma demonstrēšanas, intīma rakstura izklaides ierobežošanas un pornogrāfiska rakstura materiāla aprites noteikumu pārkāpšana. [↑](#footnote-ref-6)
6. Bērni cietuši no personu huligānisma vai nu gūstot miesas bojājumus vai arī tikusi bojāta vai iznīcināta bērnu manta. [↑](#footnote-ref-7)
7. [file:///C:/Users/lneik/AppData/Local/Packages/Microsoft.MicrosoftEdge\_8wekyb3d8bbwe/TempState/Downloads/BT\_statistika\_2016.pdf](file:///C%3A/Users/lneik/AppData/Local/Packages/Microsoft.MicrosoftEdge_8wekyb3d8bbwe/TempState/Downloads/BT_statistika_2016.pdf). [↑](#footnote-ref-8)
8. <http://www.lm.gov.lv/text/3678>. [↑](#footnote-ref-9)
9. <http://www.childrenatrisk.eu/nonviolence/2017/10/18/national-consultations-latvia/>. [↑](#footnote-ref-10)
10. <http://www.childrenatrisk.eu/nonviolence/2017/10/18/national-consultations-latvia/>. [↑](#footnote-ref-11)
11. <http://www.childrenatrisk.eu/nonviolence/2017/10/18/national-consultations-latvia/>. [↑](#footnote-ref-12)
12. <http://www.childrenatrisk.eu/nonviolence/2017/10/18/national-consultations-latvia/>. [↑](#footnote-ref-13)
13. <http://www.lm.gov.lv/upload/berns_gimene/crc_c_lva_co_3-5_22983_e_lv_final-2.pdf>, 36., 38.paragrāfs. [↑](#footnote-ref-14)
14. Apvienoto Nāciju Organizācijas 16.Ilgstpējīgas attīstības mērķis ir veltīts mierīgu un iekļaujošu sabiedrību veicināšanai, lai panāktu ilgtspējīgu attīstību, pieeju justīcijas sistēmai ikvienam sabiedrības loceklim un visu līmeņu efektīvas un atbildīgas institucionālās sistēmas izveidi. Šajā mērķi ietverts 2.apakšmērķis – pārtraukt ļaunprātīgu izturēšanos pret bērniem, bērnu ekspluatāciju, bērnu tirdzniecību un visa veida vardarbību pret bērniem un spīdzināšanu, <http://www.un.org/sustainabledevelopment/sustainable-development-goals/>. [↑](#footnote-ref-15)
15. <http://www.lm.gov.lv/upload/berns_gimene/crc_c_lva_co_3-5_22983_e_lv_final-2.pdf>, 37., 39.paragrāfs. [↑](#footnote-ref-16)
16. Prettiesiskas darbība - noziedzīgs nodarījums, ekspluatācija, seksuāla izmantošana, vardarbība vai jebkāda citas nelikumīga, cietsirdīga vai cieņu aizskaroša darbība (Ministru kabineta 2009.gada 22.decembra noteikumu Nr.1613 **"**Kārtība, kādā nepieciešamo palīdzību sniedz bērnam, kurš cietis no prettiesiskām darbībām**"** 1.punkts) [↑](#footnote-ref-17)
17. Putniņa A., Skrastiņa A. Situation analysis of child maltreatment prevention (CMP) in Latvia, 2017. [↑](#footnote-ref-18)
18. <https://rm.coe.int/lanzarote-1st-implementation-report-en/168072b952>. [↑](#footnote-ref-19)
19. <http://www.lm.gov.lv/upload/sociala_aizsardziba/bm_kvalitates_standarti.pdf>. [↑](#footnote-ref-20)
20. <http://www.childrenatrisk.eu/promise/standards/>. [↑](#footnote-ref-21)
21. Noziedzības novēršanas padomes 2016.gada 22.jūnija sēdes protokols nr.2, <http://www.tiesibsargs.lv/uploads/content/legacy/19082016_Tiesibsargs_preses_relize_Nepilngadigo_cietuso_nopratinasana_Berna_majas_ideja-NNP_22062016_protokols.pdf> [↑](#footnote-ref-22)
22. [www.childrenatrisk.eu/promise/wp-content/uploads/2017/06/PROMISE-European-Barnahus-Quality-Standards.pdf](http://www.childrenatrisk.eu/promise/wp-content/uploads/2017/06/PROMISE-European-Barnahus-Quality-Standards.pdf). [↑](#footnote-ref-23)
23. [www.childrenatrisk.eu/promise/wp-content/uploads/2017/06/PROMISE-European-Barnahus-Quality-Standards.pdf](http://www.childrenatrisk.eu/promise/wp-content/uploads/2017/06/PROMISE-European-Barnahus-Quality-Standards.pdf). [↑](#footnote-ref-24)
24. Eiropas Bērna mājas kvalitātes standarti, <http://www.childrenatrisk.eu/promise/wp-content/uploads/2017/06/PROMISE-European-Barnahus-Quality-Standards.pdf>. [↑](#footnote-ref-25)
25. <http://www.lm.gov.lv/text/1829>. [↑](#footnote-ref-26)
26. http://www.lm.gov.lv/upload/izvertejuma\_zinojums\_viss.pdf. [↑](#footnote-ref-27)
27. Izņemot sociālās rehabilitācijas pakalpojumu citus īpašus pasākumus, kuri savas rakstura dēļ tiek īstenoti ilgākā laika posmā. [↑](#footnote-ref-28)